b'\n_START_ARTICLE_\nPenerbangan 5017 Air Alg\xc3\xa9rie\n_START_SECTION_\nKemalangan\n_START_PARAGRAPH_\nPenerbangan ini berlepas daripada Lapangan Terbang Ouagadougou pada 1:07 pagi waktu tempatan (UTC) pada 24 Julai 2014. Ia dijadualkan mendarat di Lapangan Terbang Houari Boumediene, Algiers pada 5:10 pagi. Air Alg\xc3\xa9rie terputus hubungan dengan penerbangan tersebut pada 1:55 pagi, kira-kira 50 minit selepas ia berlepas. Bangkai kapal terbang ditemui di tenggara Gossi, Mali, dan kakitangan Pertubuhan Bangsa-bangsa Bersatu tiba untuk melindungi tapak kejadian pada 25 Julai._NEWLINE_Pada 28 Julai, telah didedahkan bahawa anak kapal penerbangan tersebut telah meminta untuk berpatah balik ke Burkina Faso setelah meminta kebenaran untuk menyimpang daripada laluan asal disebabkan cuaca buruk. Pada masa itu, terdapat sistem perolakan mesoskala di kawasan tersebut.\n_START_SECTION_\nPenyiasatan\n_START_PARAGRAPH_\nPihak berkuasa Mali telah memulakan satu penyiasatan terhadap bencana ini. Bureau d\'Enqu\xc3\xaates et d\'Analyses pour la S\xc3\xa9curit\xc3\xa9 de l\'Aviation Civile (BEA) Perancis akan memberikan bantuan teknikal bagi tujuan tersebut. Pada 27 Julai, peninjau BEA telah tiba di kawasan kejadian untuk mengumpul bahan bukti. Kedua-dua kotak hitam telah ditemui; data daripada perakam data penerbangan telah dibaca, tetapi perakam suara kokpit telah mengalami kerosakan dan memerlukan sedikit usaha untuk dibaca.\n_START_SECTION_\nPesawat\n_START_PARAGRAPH_\nPesawat yang terlibat dalam kemalangan ini adalah pesawat McDonnell Douglas MD-83, berpendaftaran EC-LTV, MSN 53190, nombor barisan 2148. Ia pertama kali terbang pada Jun 1996. Pesawat ini terbang dengan enjin Pratt & Whitney JT8D._NEWLINE_Pesawat ini diperoleh oleh Swiftair, pengendali penerbangan carter, dan didaftarkan semula sebagai EC-LTV pada tahun 2012. Ia telah dipajak basah kepada Air Alg\xc3\xa9rie pada 22 Jun 2014 untuk menyediakan lebih banyak kapasiti untuk musim panas._NEWLINE_Ketika kehilangannya, EC-LTV telah mencapai lebih daripada 32,000 kitaran. Pengarah Direktorat Jeneral bagi Penerbangan Sivil (DGAC) Perancis, Patrick Gandil, mengatakan bahawa pesawat itu telah diperiksa di Perancis "dua ke tiga hari lalu" dan ia berada "dalam keadaan baik".\n_START_SECTION_\nTindakan undang-undang\n_START_PARAGRAPH_\nPendakwa-pendakwa di Paris telah memulakan penyiasatan awal bagi "pembunuhan secara tidak sengaja".'